ดาวโจนส์ปิดพุ่งกว่า 200 จุด หลังกรีซบรรลุข้อตกลงเจ้าหนี้
ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (13 ก.ค.) เนื่องจากนักลงทุนขานรับข่าวกรีซและเจ้าหนี้ที่สามารถบรรลุข้อตกลงกันได้ หลังจากที่ใช้เวลาในการประชุมนานกว่า 22 ชั่วโมง ซึ่งข่าวดังกล่าวช่วยคลายความวิตกกังวลที่ว่ากรีซจะผิดนัดชำระหนี้และต้องออกจากยูโรโซน
14 ก.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (13 ก.ค.) ที่ 17,977.68 จุด พุ่งขึ้น 217.27 จุด หรือ +1.22% ดัชนี NASDAQ ปิดที่ 5,071.51 จุด เพิ่มขึ้น 73.81 จุด หรือ +1.48% ดัชนี S&amp;P 500 ปิดที่ 2,099.60 จุด เพิ่มขึ้น 22.98 จุด หรือ +1.11%
ตลาดหุ้นนิวยอร์กทะยานขึ้นตั้งแต่ตลาดเปิดทำการ เนื่องจากนักลงทุนขานรับข่าวกรีซและกลุ่มเจ้าหนี้ยุโรปที่สามารถบรรลุข้อตกลงกันได้ในที่สุด หลังจากการเจรจาระหว่างผู้นำประเทศกลุ่มยูโรโซน และบรรดารัฐมนตรีคลัง ใช้เวลานานกว่า 22 ชั่วโมง
นายโดนัลด์ ทัสค์ ประธานสภายุโรป กล่าวว่า ที่ประชุมสามารถบรรลุข้อตกลงได้อย่างเป็นเอกฉันท์ ขณะที่นายเจอโรน ดิจเซลโบลม ประธานยูโรกรุ๊ป กล่าวว่า จะมีการใช้เงิน 2.5 หมื่นล้านยูโร เพื่อเพิ่มทุนแก่ธนาคารต่างๆของกรีซ ทั้งนี้ กลุ่มผู้นำยูโรโซนเผยอาจมีการอนุมัติเงินกู้งวดใหม่จำนวน 8.6 หมื่นล้านยูโร (9.6 หมื่นล้านดอลลาร์) ให้กับกรีซ หากรัฐบาลของนายอเล็กซิส ซิปราสยินยอมดำเนินการตามมาตรการรัดเข็มขัด
หุ้นกลุ่มเทคโนโลยีทะยานขึ้น โดยหุ้นแอปเปิล อิงค์ พุ่งขึ้น 1.9% หุ้นยาฮู และหุ้นกูเกิล ต่างก็ปรับตัวขึ้นอย่างน้อย 2.2% หุ้นอินเตอร์เนชันแนล บิสิเนส แมชีนส์ (ไอบีเอ็ม) ปรับขึ้น 1.5% หุ้นกลุ่มธุรกิจค้าปลีกดีดตัวขึ้นเช่นกัน โดยหุ้นเน็ทฟลิกซ์ และหุ้นอเมซอน พุ่งขึ้นแตะระดับสูงสุดป็นประวัติการณ์ ส่วนหุ้นโฮม ดีโปท์ พุ่งขึ้น 1.6% และหุ้นไนกี้ ดีดตัวขึ้น 1.7%
นอกจากนี้ หุ้นกลุ่มธนาคารและกลุ่มสายการบินปรับตัวขึ้น โดยหุ้นแบงก์ ออฟ อเมริกา และหุ้นซิตี้กรุ๊ป ต่างก็พุ่งขึ้นอย่างน้อย 1.8% ส่วนหุ้นอเมริกัน แอร์ไลน์ และหุ้นสกายเวสต์ ต่างก็ปรับตัวขึ้นอย่างน้อย 2.8% ขณะที่นักลงทุนจับตาดูข้อมูลเศรษฐกิจของสหรัฐในคืนนี้ตามเวลาไทย รวมถึงยอดค้าปลีกเดือนมิ.ย., ราคานำเข้าและส่งออกเดือนมิ.ย. และสต็อกสินค้าคงคลังภาคธุรกิจเดือนพ.ค.